"Ninsabu fl-istadju bikri tat-tielet mewġa" Twissija mill-Għaqda Dinija tas-Saħħa Miktub minn Carmen Cachia Id-Direttur Ġenerali tal-Għaqda Dinjija tas-Saħħa (WHO), Tedros Adhanom Ghebreyesus, ħareġ bi twissija hekk kif il-virus tal-Covid-19 kompla jevolvi b'konsegwenza ta' varjanti li jinxterdu aktar malajr. Huwa qal li d-dinja għandha toqgħod attenta għax ninsabu fl-istadju bikri tat-tielet mewġa tal-pademija hekk kif il-każijiet ġodda ta' infezzjonijiet bdew jiżdiedu minħabba l-varjant Delta. "Sfortunatament… deħlin għat-tielet mewġa," stqarr Tedros. Huwa qal li dan qiegħed iseħħ minħabbba li l-imxija tal-varjant ġdid Delta flimkien ma' żieda fl-attivitajiet soċjali u inkonsistenza fil-miżuri tas-saħħa pubblika. Sostna li dawn iż-żewġ elementi qegħdin iwasslu għal żieda fl-infezzjonijiet u mwiet. Il-ġimgħa l-oħra kienet ir-raba' ġimgħa konsekuttiva ta' żieda fil-każijiet ta' Covid-19 madwar id-dinja kollha. L-imwiet huma rrapportati li żdiedu wkoll wara li kien hemm 10 ġimgħat ta' tnaqqis konsistenti fin-numru tal-fatalitajiet. Tedros qal li, "il-varjant Delta issa daħal f'aktar minn 111 pajjiżi u jekk mhux diġà l-każ, qegħdin naħsbu li fiż-żmien li ġej, dan se l-aktar dominati". It-tixrid tal-varjant Delta, wieħed mill-aktar li qiegħed iwassal għal żieda drammatika ta' infezzjonijiet bħalissa, qiegħed ikun iffaċilitat aktar minħabba li n-nies qegħdin jitħalltu u jiċċaqilqu aktar. Barra minnhekk jingħad li l-miżuri soċjali u tas-saħħa pubblika m'humiex ikunu mħarsa u mobdija sew. Fl-aħħar stqarrija tagħha, id-WHO fakkret kif f'dawn ix-xhur li għaddew il-pandemija, grazzi għall-programmi ta' tilqim fuq skala nazzjonali, kienet naqset. Issa, minħabba l-aħħar żviluppi tal-varjant Delta, din l-organizzazzjoni qiegħda twissi biex noqogħdu attenti. Fil-messaġġ tiegħu Tedros aċċenna għall-fatt li hemm diskrepanzi kbar fejn tidħol aċċessibbiltà għat-tilqima kontra l-Covid-19, bil-pajjiżi sinjuri l-aktar li xtraw dożi mentri l-fqar baqgħu mingħajr din il-protezzjoni, kif ukoll nuqqas ta' għodda u aċċessibbiltà għal servizzi tas-saħħa. Huwa fakkar fl-appell li kienet għamlet id-WHO li fih kellu jsir mill-aħjar biex kull pajjiż ilaqqam mill-inqas 10% tal-popolazzjoni sa Settembru li ġej; mill-inqas 40% sal-aħħar tal-2021; u mill-inqas 70% sa nofs is-sena 2022. Id-Direttur tal-Għaqda Dinjija tas-Saħħa enfasizza li t-tilqim m'huwiex se jwaqqaf il-pandemija u talab lill-pajjiżi biex jippersistu b'approċċ konsistenti u applikabbli għalihom. Huwa temm jgħid li, "ħafna pajjiżi madwar id-dinja wrew li l-virus jista' jitwaqqaf u jkun ikkontrollat bil-miżuri ta' prevenzjoni".